
FOTO NATEČAJ TURISTIČNEGA DRUŠTVA BANJŠICE 
Vabimo vas, da se pridružite naši akciji, ko v foto natečaju zbiramo fotografije na temo 
»ŽIVLJENJE in DELO NA KMETIJI«
Ste v svoj fotoaparat ujeli trenutek dela na Banjških poljih, senožetih ali gozdovih? Ste opazili delo gospodarja ali gospodinje na kmetiji? Ste uzrli otroke ali mladino, kako pridno pomagajo pri kmečkih opravilih? …Vabimo amaterske fotografe, da skozi objektiv ujamejo dogajanje in delček življenja, ki piše svojo zgodbo na Banjšicah in je povezno z delom na kmetiji. 
PRAVILA SODELOVANJA 
Glede na lanskoletni odziv fotografov, smo se odločili, da tudi letos akcijo ponovimo. Sodelovanje je za vse udeležence brezplačno. Sodelujejo lahko vsi amaterski fotografi. Poslane fotografije morajo biti v celoti avtorsko delo sodelujočih in posnete na Banjšicah. Vsak avtor, ki odda fotografije, s tem jamči, da je delo njegova last, da se strinja s pogoji razpisa in da dovoli objavo fotografij v nekomercialne promocijske namene TD Banjšice in KS Banjšice ter na spletni strani in družbenih omrežjih TD Banjšice. 
Tehnične zahteve za pripravo datotek:  Vsak avtor lahko pošlje največ 3 fotografije v JPG formatu, s čim večjo ločljivostjo. Velikost fotografij naj bo med 2500 pix in 3000 pix in maksimalno velikostjo 5 MB. Fotografije so lahko barvne ali črno-bele. Posnete so lahko s telefonom ali fotoaparatom. Robovi in podpisi na fotografiji niso dovoljeni. Datoteka naj bo poimenovana tako, da vsebuje ime in priimek ter starost avtorja fotografije (ime.priimek_starost). Poskrbite, da v imenu datotek ne bo šumnikov in posebnih znakov.  
Na razpis se sprejemajo samo avtorske fotografije. Kreacije ustvarjene s pomočjo programov umetne inteligence niso dovoljene. Organizator si pridržuje pravico, da fotografije z neprimerno vsebino izloči. Nagrajene fotografije bodo natisnjene in razstavljene – za namen kakovostnega tiska vas bomo po potrebi kontaktirali za večje datoteke, zato si jih shranite tudi v originalni velikosti. 
PRISPELA DELA BO OCENJEVALA ŽIRIJA. 
Žirija bo pregledala in ocenila prispela dela.  Organizator oz. žirija si pridržuje pravico, da glede na število in kakovost prejetih del podeli tudi manj ali več nagrad. Sodelujoči bodo o rezultatih obveščeni po elektronski pošti. Razglasitev izbranih fotografij bo 5.decembra 2026. Izbrane fotografije bodo natisnjene na velikih formatih in predstavljene na javni razstavi v prostorih KS Banjšice, ter objavljene na spletni strani TD Banjšice www.td-banjsice.si. Avtorji izbranih fotografij bodo na odprtju razstave prejeli simbolične praktične nagrade. V primeru nepredvidene zadržanosti katerega izmed članov žirije, si pridržujemo pravico do spremembe žirije. Pritožba zoper odločitve žirije ni možna. 
ČASOVNICA
- Začetek natečaja: 20.07. 2026
- Oddaja fotografij: po e-pošti na  fotonatecaj.banjsice@gmail.com 
- Sprejem del: do 05. 11. 2026 do polnoči (fotografije prispele po tem roku ne bodo vključene v natečaj)
- Razstava fotografij bo decembra 2026 v prostorih doma krajanov Banjšice, ko bo predstavljen tudi koledar za leto 2027 

